b'\n_START_ARTICLE_\nCerkev sv. Ane, Slovenske Konjice\n_START_SECTION_\nZvonik in zvonovi\n_START_PARAGRAPH_\nIz zvonika cerkve svete Ane sta bila leta 1916 v razrez odpeljana dva zvonova neznane te\xc5\xbee. _NEWLINE_Nad\xc5\xbeupnija Slovenske Konjice je leta 1927 za podru\xc5\xbeni\xc4\x8dno cerkev svete Ane kupila tri zvonove, 473 kg, 284 kg in 154 kg, blagoslovljeni so bili 21. avgusta 1927. V razrez so bili odpeljani leta 1943, tako da je bila cerkev dolgo brez zvonov. _NEWLINE_Leta 1984 je bil v zvonik cerkve svete Ane iz nad\xc5\xbeupnijske cerkve sv. Jurija preme\xc5\xa1\xc4\x8den \xc5\xbeelezni zvon nekdanje poru\xc5\xa1ene cerkve Planina pri Semi\xc4\x8du. _NEWLINE_Leta 1991 je livarna Ferralit iz \xc5\xbdalca vlila dva nova zvonova za cerkev svete Ane. Prvi tehta 373 kg in je ugla\xc5\xa1en na ton \xc2\xbba\xc2\xab, drugi ima 306 kg ter je ugla\xc5\xa1en na ton \xc2\xbbh\xc2\xab. 2. junija 1991 ju je blagoslovil tedanji mariborski \xc5\xa1kof.\n_START_SECTION_\nCerkvene orgle\n_START_PARAGRAPH_\nLeta 1911 so v popisu navedli: \xc2\xbbOrgle, ki so \xc5\xa1e zelo dobre, imajo 6 spremenov za manual in 2 spremena za pedal.\xc2\xab\xc2\xa0 Igralnik je na bo\xc4\x8dni strani, vgrajen v ohi\xc5\xa1je. Manubriji so nad notnim pultom. Orgle so bile restavrirane in o\xc4\x8di\xc5\xa1\xc4\x8dene v 90-ih letih preteklega stoletja. So v delujo\xc4\x8dem stanju in ob\xc4\x8dasno, vendar redno uporabljane, predvsem ob pogrebnih ma\xc5\xa1ah in drugih slovesnostih. _NEWLINE_Po obliki omare, tipk, izdelavi traktur in sapnic se lahko primerjajo s tistimi na Brinjevi gori, ki jih je izdelal Karl Schehl. V arhivi konji\xc5\xa1ke nad\xc5\xbeupnijske cerkve je napisano, da so neke orgle kupili leta 1816, in da so bile temeljito popravljene v letih 1876 in 1885. Mo\xc5\xbeno je, da se zapis nana\xc5\xa1a na sedanje orgle v cerkvi sv. Ane, ki so podobne tudi nekaterim orglam Mathiasa Krainza. Iz ohranjenega zapisa v \xc5\xa0entjurju, o firmi \xc2\xbbSchehl-Krajnc v Grazu\xc2\xab\xc2\xa0 je razvidno, da sta orglarja delala skupaj.'